Pretoria-onluste: Twee ‘plunderaars’ doodgeskiet; talle vasFoto: ANA Twee verdagtes is Dinsdagaand doodgeskiet terwyl hulle glo besig was om ŉ winkel in Mamelodi te plunder. Kol. Noxolo Kweza, woordvoerder van die polisie, het gesê behalwe vir die verdagtes wat doodgeskiet is, is nog 40 verdagtes deur die nag in hegtenis geneem. Die betogers is in Atteridgeville, Hercules, Mabopane, Soshanguve en Mamelodi in hegtenis geneem op aanklagte van openbare geweld, diefstal en die besit van gesteelde goedere. Woensdag was tekens van die aand se geweld duidelik in Pretoria se strate te sien waar paaie steeds met grond, boomtakke, gebrande bande en vullis versper was. In WF Nkomostraat in Atteridgeville het die wrak van ŉ vragmotor wat aan die brand gesteek en daarna deur betogers gestroop is, steeds in die pad gelê. In Soshanguve en Mamelodi is talle winkels se vensters en deure gebreek soos dit deur die nag geplunder is. Foto: ANA Die massabetogings het sedert Maandag in en om groot dele van Pretoria gewoed weens ontevredenheid oor die ANC se burgemeesterskandidaat vir die Tshwane-metrogebied. Die ANC het Maandag aangekondig Thoko Didiza sal die party se burgemeesterskandidaat in Tshwane vir die komende munisipale verkiesing wees en nie Kgosientso Ramokgopa, die huidige burgemeester, soos baie ANC-lede verkies nie. Ramokgopa en sy adjunk-streeksvoorsitter, Mapiti Matsena, het hulself egter van die geweld gedistansieer en ŉ beroep op inwoners gedoen om Didiza as burgemeesterskandidaat te ondersteun. Foto: ANA Francois Beukman, voorsitter van die parlement se portefeuljekomitee oor polisie, het Woensdag die SAPD aangemoedig om kalmte in die Tshwane Metro-gebied te herstel. “Ons moet seker maak dat die veiligheid van ons inwoners die hoogste prioriteit geniet. Om openbare orde te handhaaf en Suid-Afrika se burgers en hul eiendom te beskerm, is die grondwetlike plig van die SAPD,” het hy gesê. Beukman het ook gesê die komitee ondersteun die ontplooiing van ander provinsies se polisiebeamptes in Pretoria indien dit nodig sou wees. “Ons kan nie toelaat dat hierdie magte van anargie die infrastruktuur en fasiliteite verwoes wat eintlik tot voordeel van die gemeenskap moet wees nie.”